b'\n_START_ARTICLE_\nOqaatsut\n_START_SECTION_\nN\xc3\xa6ringer\n_START_PARAGRAPH_\nN\xc3\xa6ringsgrunnlaget her er fiske med langline av hellefisk, jakt p\xc3\xa5 sel og hval og turisme. _NEWLINE_Firmaet Oqaatsuts industri handler med fisk og t\xc3\xb8rket torsk og hellefisk. Bygdens skole har typisk 4-6 elever, som undervises av en gr\xc3\xb8nlandsk l\xc3\xa6rer. De har ingen skolebygning, s\xc3\xa5 undervisningen finner sted i kirken. Barna g\xc3\xa5r kun p\xc3\xa5 skole her i bygden til og med 3. klasse, resten av skolegangen tar de p\xc3\xa5 de st\xc3\xb8rre skolene i Ilulissat. Det er en liten butikk her, med dagligvarer, og bygden har fergeforbindelse til og fra Ilulissat to ganger i uken fra juni til november. _NEWLINE_Vannforsyningen kommer fra et avsaltingsanlegg. Dette anlegget benytter et omvendt osmosesystem til avsalting av havvannet. Vannet er gratis, men m\xc3\xa5 hentes ved vannverket. De fleste innbyggerne foretrekker likevel \xc3\xa5 bruke smeltevann fra innlandsisen som drikkevann. Dette kan tappes fra kilder rett utenfor bygden, eller samles som is og smeltes i store beholdere.\n_START_SECTION_\nHistorie\n_START_PARAGRAPH_\nNederlandske hvalfangere kalte stedet p\xc3\xa5 1600-tallet Roo Baj \xe2\x80\x93 den r\xc3\xb8de bukt. Hvalfangerne trakk hvalene i land p\xc3\xa5 de flate klippene \xc3\xb8st for bygden. De kokte tran b\xc3\xa5de om bord i b\xc3\xa5tene og p\xc3\xa5 landanlegg. P\xc3\xa5 1870-tallet bygde nederlenderne en hvalfangerstasjon ved den r\xc3\xb8de bukt. Etter at stasjonen ble nedlagt overtok Den Kongelige Gr\xc3\xb8nlandske Handel forsyningen av bygden.\n_START_SECTION_\nTurisme\n_START_PARAGRAPH_\nFra Ilulissat er det b\xc3\xa5tturer eller ca. 7 timers vandring langs kysten, som veksler mellom fjell og daler, til Oqaatsut. Om vinteren arrangeres det hundesledeture fra Ilulissat til bygden. Underveis passeres Bredebugt og kl\xc3\xb8ften Ujuumiu._NEWLINE_I forbindelse med et prosjekt for b\xc3\xa6redyktig turisme ble den gamle butikken, b\xc3\xb8kkerverkstedet og pakkhuset i 1994 innrettet som vandrehjem, med plass til 25 gjester. Senere ble den siste gamle bygningen, lagerhuset H8 satt i stand og gjort om til restaurant med gr\xc3\xb8nlandske spesialiteter, lagd av r\xc3\xa5varer kj\xc3\xb8pt hos bygdens fangstfolk og fiskere. Restauranten ble offisielt innviet i 1998._NEWLINE_Oqaatsut er blitt k\xc3\xa5ret som et prisbel\xc3\xb8nnet WWF pilotprosjekt om b\xc3\xa6redyktig turisme og naturbevaring i Arktis; \xc2\xabH\xc3\xa5nd i h\xc3\xa5nd i Arktis\xc2\xbb.'